| Paveisininkų piliakalnis |
| --- |
| Bendras piliakalnio su papėdės gyvenviete vaizdas iš pietryčių pusės |
| 

Paveisininkų piliakalnisPaveisininkų piliakalnis

 |
| Koordinatės  | 

|  |
| --- |
| 54°04′30.2″ š. pl. 23°36′25.8″ r. ilg.﻿ / ﻿54.075056°š. pl. 23.607167°r. ilg.﻿ / 54.075056; 23.607167Koordinatės: 54°04′30.2″ š. pl. 23°36′25.8″ r. ilg.﻿ / ﻿54.075056°š. pl. 23.607167°r. ilg.﻿ / 54.075056; 23.607167 |

 |
| Vieta | Lazdijų rajonas |
| Seniūnija | Kapčiamiesčio seniūnija |
| Plotas | 3,96 ha |
| Naudotas | I tūkst. – XIII a. |
| Žvalgytas | 1954, 1962 m. |
| Tirtas | 1962 m. |
| Registro Nr. | u. k. 22931: 5294, 22932 / A181KP / AR576 |

**Paveisininkų piliakalnis su gyvenviete** – piliakalnis ir papėdės gyvenvietė Lazdijų rajono savivaldybės teritorijos pietvakarinėje dalyje, 2 km į šiaurę nuo Paveisininkų, pietiniame Veisiejo ežero krante.

Pasiekiamas plentu Veisiejai–Kapčiamiestis ties Semoškais pasukus Paveisininkų link, ties pirmosiomis Paveisininkų sodybomis pasukus į dešinę šiaurėn link Veisiejo ežero. Sausesniu sezonu prie piliakalnio galima prieiti pusiasalio rytiniu pakraščiu per pelkę, kitu laiku geriau plaukti valtimi.

Piliakalnis iš pietryčių
Vaizdas į Veisiejo ežerą nuo piliakalnio

Piliakalnis
-----------

Piliakalnio aikštelė ovali, pailga rytų vakarų kryptimi, apjuosta 1-3 m aukščio ir 8-16 m pločio pylimu. Jo šiaurinėje dalyje yra 1-1,5 m gylio įdubimas – senojo įvažiavimo vieta. Rytinio pylimo 4-5 m aukščio išorinis šlaitas leidžiasi į 7 m pločio terasą, už kurios iškastas 9 m pločio ir 1,2 m gylio griovys. Tyrimų metu čia rastas 7 m pločio, 1,2 m gylio griovys ir 5 m pločio antras pylimas bei 5,5 m pločio ir 1 m gylio antras griovys. Vakarinėje pusėje, 5 m žemiau pylimo, yra 4 m pločio terasa, 4 m žemiau jos – antra 10 m ilgio ir 15 m pločio terasa.

Piliakalnio vaizdas iš pietryčių pusės
Rytinėje - šiaurės rytinėje papėdėse, 1,5 ha plote plyti papėdės gyvenvietė.

Užtvenkus ežerą piliakalnis ir papėdės gyvenvietė su sausuma jungiasi tik pietų pusėje.

Teritorijos plotas – 3,96 ha.

Tyrinėjimai
-----------

1954 ir 1962 m. piliakalnį žvalgė Istorijos institutas. 1962 m. Pranas Kulikauskas ištyrė piliakalnio aikštelės šiaurės rytinę dalį (240 m² plotą) ir dalį papėdės gyvenvietės, padarė pylimo šiaurės rytų ir pietinės dalies pjūvius.

Aikštelėje aptiktas 1 m storio I tūkst. – XIII a. kultūrinis sluoksnis su grublėta keramika, o po juo – ankstesnio laikotarpio kapinynas.

Kapinynas veikė I tūkst. pr. m. e. prieš įrengiant piliakalnį. Ištirta 27 krūsniniai kapai, būdingi jotvingiams. Juose mirusieji laidoti sudeginti, o degintiniai kauliukai su pelenais supilti iš akmenų sukrautuose dėžės pavidalo konstrukcijose.

Piliakalnio pylimas supiltas per 2 kartus. Pirmasis pylimas buvo 1,6 m aukščio, viršuje grįstas akmenimis. Paaukštintas pylimas išorėje sutvirtintas moliu, akmenimis. Jo viršuje įrengta stulpinės konstrukcijos gynybinė siena.

Papėdės gyvenvietėje rastas 60 cm storio III-IV a. kultūrinis sluoksnis su židiniais, stulpavietėmis, ūkinėmis duobėmis, Romos moneta, žalvarine lankine sege, apyrankės dalimi, brūkšniuota ir grublėta keramika.

Piliakalnio vaizdas iš šiaurės vakarų pusės

|  |
| --- |
| Aplinkiniai piliakalniai |
|  | Ūdininkų piliakalnis - 18 km | Šlavantų piliakalnis - 10 km | Vainiūnų piliakalnis - 18 km |  |
| Paseinelių piliakalnis - 15 km |  | Mėčiūnų piliakalnis - 6 kmDruskininkėlių piliakalnis - 15 kmČerniauskų piliakalnis - 17 km |
|  |  |  |

Šaltiniai
---------

1. ↑  Lietuvos TSR archeologijos atlasas. Piliakalniai. – Vilnius, 1975. – T. 2. – P. 131, eil. Nr. 55  
Lietuvos piliakalniai: atlasas. – Vilnius, 2005. – T. 2. – P. 32–33
2. ↑  Pranas Kulikauskas. Užnemunės piliakalniai. – Vilnius, 1982. – P. 17-19, 22, 33, 63, 77-78, pav. 7-21

* Lietuvos TSR kultūros paminklų sąrašas. – Vilnius, 1973. – P. 141
* Pranas Kulikauskas. Paveisininkų piliakalnis ir jo tyrinėjimai. – Lietuvos TSR aukštųjų mokyklų mokslo darbai. Istorija. – Vilnius, 1970. – I. 11. – P. 227–246
* Petras Tarasenka. Užnemunės krašto piliakalniai. – Vilnius. 1997. – P. 84-85
* Gintautas Zabiela. Piliakalnių likimas Lietuvos valstybės susidarymo išvakarėse. – Lituanistica. – 1991. – Nr. 4. – P. 27, 31–32

Nuorodos
--------

* „Paveisininkų piliakalnis su gyvenviete, Paveisininkų k. Kapčiamiesčio sen. Lazdijų r. sav.". Lietuvos Respublikos kultūros vertybių registras. Nuoroda tikrinta 2016-06-09.
* „Paveisininkų piliakalnio su gyvenviete piliakalnis, Paveisininkų k. Kapčiamiesčio sen. Lazdijų r. sav.". Lietuvos Respublikos kultūros vertybių registras. Nuoroda tikrinta 2016-06-09.
* „Paveisininkų piliakalnio su gyvenviete gyvenvietė, Paveisininkų k. Kapčiamiesčio sen. Lazdijų r. sav.". Lietuvos Respublikos kultūros vertybių registras. Nuoroda tikrinta 2016-06-09.

* Paveisininkų piliakalnis